Klær og utstyr - Oppegård kommune
Alle barn har hver sin kurv på plassen sin som foreldre må fylle med medbrakt skiftetøy. Foreldrene må selv sørge for at det er tilstrekkelig med tøy i kurven, til hver årstid.
Hva har barnet behov for?
Barnet har behov for følgende:
Tøfler eller sandaler (foreldrene hjelper til å ta av og på ved levering hver dag).
Ekstra skift fra innerst til ytterst.
Barnet kan ha med teppe/klut/kosedyr og smokk.
Det skal alltid være klær i barnehagen som tilsvarer været og årstiden. Sørg for at tøyet passer i størrelse. For å ivareta et godt inneklima ber vi om at skittent og/eller vått yttertøy tas med hjem for vasking og tørking.
Fint om foreldre hjelper barnet til å rydde sin garderobeplass hver dag. Ta med tegninger etc. hjem.
Alle barnets klær og eiendeler skal tydelig merkes med barnets navn. Dette letter vårt og deres arbeid, samtidig som det reduserer at klær og utstyr blir borte.
I følge barnehageloven og Oppegård kommunes helse- og miljøtiltak skal barna sikres grovmotoriske utfordringer i utelek, turer, samt få gode opplevelser ute. Det er da nødvendig med klær som er funksjonelle for utelek og uteliv. Det er foreldrenes ansvar.
Vi kan gi følgende anbefaling til påkledning ute:
Ben på regn-/vinterdresser er greie å få over støvleskaft (god nok vidde ved foten). Samtidig bør buksekanten slutte godt inntil støvlene, og ha strikk under foten.
Votter må sitte godt, være lette å få på og eventuelt være gode å få over ermet. For de minste barna er ofte tynne ullvotter, som føyer seg godt etter hånden det beste. Det er viktig at barn får godt grep for å kunne ta tak i bøtte, spade etc.
Lue/hals/buff bør sitte godt. "Hettelue" er praktisk og godt å ha på for et lite barn. Bomullstørkle er lunt å ha i overgangen mellom høst/vinter.
Det finnes fottøy for ulikt vær og temperatur. Gummistøvler/Cherrox er flott når det er vått, men bør kunne "puste" når det er under 0 grader. Støvler er derfor ikke egnet ved minusgrader. Fuktighet fra føttene slipper ikke ut, forblir i støvelen, - og føttene blir våte og kalde. Støvler må alltid være store nok! Når det er kuldegrader bør støvler ha plass til ull såle og ullsokk. Tynnere ullsokker kan ofte være nok.
Klær av ull er som regel det beste nær kroppen i kaldt vær, med et vindtett overtøy.
Påkledning inne:
Innetemperatur kan variere gjennom året, og det er ikke alltid så lett å vite hvor mye dere skal kle på barna av innetøy. Vi følger med og regulerer dette ved behov.
Barna skal ha på innesko av flere årsaker. De skal ikke skli, ikke bli våte hvis det er vann på gulvet, og kunne gå raskt ut ved brann/øvelse.
Vi anbefaler sandaler fremfor tøfler av hensyn til videre utvikling/forming av barnas føtter og fordi disse er luftige for føttene.
Barnet bør også ha med seg følgende:
Matpakke hvis barnet skal spise frokost i barnehagen
Matpakker til alle måltider på turdager (da serverer ikke barnehagen mat)
Ha-med leke på fredager dersom barnet går på en av storebarnsavdelingene. Leken/tingen må være navnet og barnet må være forberedt på å dele leken/tingen med andre barn. Sminke, neglelakk, veldig små ting og leker med høy lyd, sverd, pistoler og plastkniver vil vi blir igjen hjemme. Leken/tingen må ha såpass størrelse at den kan bli lagt inn i skapet på plassen til barnet.
Minimum en gang i uken er barna med ansatte sammen på tur. Det organiseres ulikt fra stor til småbarnsavdeling. Barna må ha med seg god sekk med matpakke, drikke (kald eller varmt på termos) og sitteunderlag. Se periodeplan/månedsplan for mer utfyllende informasjon.